Departmanu za anglistiku

Nastavno-naučnom veću Filozofskog fakulteta

Predmet: Recenzija rukopisa udžbenika *AMERICAN CLASSICS REVISITED*: *A Textbook in American Literature* dr Ane Kocić Stanković

Odlukom Nastavno-naučnog veća Filozofskog fakulteta broj 279/1-10-6-01 od 16. septembra 2024. imenovana sam za recenzenta rukopisa dr Ane Kocić Stanković pod nazivom *AMERICAN CLASSICS REVISITED: A Textbook in American Literature.*

Kako naslov ukazuje, *AMERICAN CLASSICS REVISITED: A Textbook in American Literature* dr Ane Kocić Stanković predstavlja udžbenik za studente osnovnih studija anglistike, za predmet Američka književnost – klasici. Napisan na engleskom jeziku, rukopis sadrži 195 strana koje prikazuju razvoj američke književnosti, počev od kolonijalnih autora i imitatora evropskih (engleskih) uzora i formi, pa do Vilijama Foknera i Toni Morison, koji opravdano imaju status savremenih klasika. Udžbenik sadrži predgovor (str. 4-5), osam poglavlja (str. 6-186), i bibliografiju (str.187-195). Osim prvog i poslednjeg, poglavlja imaju identičnu strukturu: prikaz specifičnih književnih fenomena, žanrova, pokreta, istorijsko-kulturnog kontesta i formalnih i tematskih aspekata američkih klasika praćen je najznačajnijim odlomcima ili celim tekstovima (“Rip Van Winkle”; “Bartleby the Scrivener: A Story of Wall-Street”) koji te aspekte i ilustruju; pitanjima, kao i predlozima (mladim) čitaocima za dalje čitanje i samostalno istraživanje. Od ovakve strukture autorka minimalno odstupa u osmom poglavlju, koje se bavi Foknerom i Morison, zbog ograničenja koja postavljaju autorska prava: ovde nema odlomaka ili ilustrativnih poglavlja iz opusa Toni Morison, ali je predstavljanje i razmatranje afroameričke nobelovke podjednako ubedljivo kao u poglavljima gde takva razmatranja prate duži odlomci ili celi tekstovi. Prvo poglavlje, u kome autorka daje odgovor na pitanje „Zašto (američka) književnost?“ je takođe malo drugačije. Nakon razmatranja obrazovne, kritičke, i humanizujuće uloge književnosti uopšte – iskazane kroz uvid da “literature, although made of fictional accounts, can communicate some truths about human life or provide some sort of spiritual nourishment we may not even know we need” (Kocić Stanković 2024: 8) – slede pesme Roberta Frosta, Ejde Limon i Džoj Hardžo, od kojih poslednje dve posebno dobro ilustruju tezu da američka književnost služi (i) kao prostor za davanje glasova onima koji su bili skrajnuti i ućutkani, a opet učestvovali u stvaranju američke nacije i njenog kulturnog nasleđa, odnosno, da američka književnost ima ulogu savesti i kritičara ove najveće svetske sile.

Nakon ovog nadahnutog uvoda, i svojevrsne odbrane kritičkog čitanja i američke književnosti, sledi pregled razvoja iste, sa posebnim fokusom na najznačajnije autor(k)e. Mnoštvo izvora, studija, originalnih tekstova, pažljivo odabranih uvida iz studija kulture, književne kritike i književne istorije koji pokrivaju četiri veka američke književne produkcije, organizovano je u poglavlja koja su jezgrovita, jasna, izložena tako da se sa lakoćom prate i razumeju, i koja će, nesumnjivo, studentima pružiti neophodno znanje i značajnu osnovu za dalja samostalna istraživanja – a na potrebe za istraživanjem odgovara odeljak “For further reading” u svakom poglavlju. I pitanja koja su deo svakog poglavlja predstavljaju hvale vredan pedagoški poduhvat, jer su formulisana tako da ne testiraju samo razumevanje pročitanog teksta ili odlomka, već i da studente navode na razmišljanje o značaju konkretnih tekstova, ali i književnosti uopšte, za njihove lične živote, sa jedne strane, i o mestu i ulozi književnosti u jednom tako burnom i globalno značajnom kulturno-političkom kontestu kao što su nastanak i razvoj SAD, i formiranje specifičnog američkog identiteta, sa druge.

Poglavlja koja slede (Chapter 2 – *Still Colonials*: Colonial and Early National Literature; Chapter 3 – *The Yea-sayers*: Transcendentalism; Chapter 4 – *Write the Other Way They Could Not*: American Literary Independence; Chapter 5 – *The Songs of Ourselves*: Two American Poets; Chapter 6 – *The Turn of Realism*: American Humor and Sensibility; Chapter 7 – *The Truest Sentence Ever Written*: Modernism in American Literature, i Chapter 8 – *The Past is Never Dead*: American Forgotten (Hi)Story) studente upoznaju sa karakteristično američkim književnim formama i fenomenima kao što su puritanski spisi, književnost zatočeništva, američka književna renesansa, transcendentalizam, američki modernizam, hemingvejevski kodeks, i mnogi drugi. Studenti se, dalje, upoznaju sa stilskim i tematskim odlikama i značajem Edgara Alana Poa, Natanijela Hotorna, Hermana Melvila, Marka Tvena, Henrija Džejmsa, Fransisa Skota Ficdžeralda, Ernesta Hemingveja– da navedemo samo neke od klasika koji su predstavljeni u ovoj knjizi. Posebno je pohvalno to da ni veliki pesnici nisu zaboravljeni, pa čitamo o Emili Dikison i Voltu Vitmanu u prikladno naslovljenom poglavlju – “Pesme o nama”. Poslednje poglavlje, već spominjano, fokusira se na Vilijama Foknera i Toni Morison. Mada slavna autorka nije volela da je porede sa Foknerom, dr Kocić Stanković skreće pažnju na neporecive paralele: “Both authors dealt with the painful and difficult things in the American past and present, both were critical of the American society and both used technique innovations in an ingenious manner producing novels of lasting importance and quality” (Kocić Stanković 2024: 178).

*AMERICAN CLASSICS REVISITED:A Textbook in American Literature* odlikuju kvaliteti koji su vidljivi i u prethodnom udžbeniku autorke (*The African American Experience: An Introduction*, 2021.), a to su, najpre, brižljiva organizacija obimnog materijala (koji ovde obuhvata američku istoriju, kulturu, književnost, i književnu kritiku); metodično izlaganje; pažljivo biranje upravo onih odlomaka ili tekstova koji doprinose razumevanju obrađivanih tema; prikaz složenih književnih fenomena, koncepata i pokreta na jasan i prijemčiv način. Ipak, ono što treba posebno naglasiti jeste da je rukopis dr Ane Kocić Stanković udžbenik u najboljem smislu reči, te da je u svakom njegovom elementu – organizaciji, izlaganju, pitanjima, sugestijama za dalje čitanje – vidljiva velika briga za studente, i ljubav ne samo prema istraživanju književnosti, nego i podučavanju, nastavi, i pedagoškom radu. Zbog toga će *AMERICAN CLASSICS REVISITED:A Textbook in American Literature* biti dragocen izvor znanja pre svega studentima anglistike kojima je i namenjen; za ostale, on će predstavljati nezaobilaznu osnovu sa koje može da se krene u dalja istraživanja vezana za bogatu prošlost i sadašnjost američke književne produkcije.

Sa velikim zadovoljstvom, dakle, preporučujem rukopis udžbenika *AMERICAN CLASSICS REVISITED: A Textbook in American Literature* dr Ane Kocić Stanković za štampu.

U Nišu, 3.10.2024.

prof. dr Danijela Petković

